ประกาศการไฟฟ้าฝ่ายผลิตแห่งประเทศไทย

เรื่อง การออกพันธบัตรการไฟฟ้าฝ่ายผลิตแห่งประเทศไทย

พ.ศ. ๒๕๔๐ ครั้งที่ ๒

อาศัยอำนาจตามความในมาตรา ๙ (๗) แห่งพระราชบัญญัติการไฟฟ้าฝ่ายผลิตแห่งประเทศไทย พ.ศ. ๒๕๑๑ และมาตรา ๔๓ (๕) แห่งพระราชบัญญัติการไฟฟ้าฝ่ายผลิตแห่งประเทศไทย พ.ศ. ๒๕๑๑ แก้ไขเพิ่มเติมโดยพระราชบัญญัติการไฟฟ้าฝ่ายผลิตแห่งประเทศไทย (ฉบับที่ ๕) พ.ศ. ๒๕๓๕ ผู้ว่าการการไฟฟ้าฝ่ายผลิตแห่งประเทศไทย จึงขอประกาศให้ทราบว่า

ข้อ ๑  การไฟฟ้าฝ่ายผลิตแห่งประเทศไทยจะทำการกู้เงินเพื่อการลงทุนโดยวิธีการออกพันธบัตร

ข้อ ๒  พันธบัตรนี้มีชื่อเรียกว่า “พันธบัตรการไฟฟ้าผ่ายผลิตแห่งประเทศไทย พ.ศ. ๒๕๔๐ ครั้งที่ ๒”

ข้อ ๓  พันธบัตรนี้เป็นพันธบัตรชนิดระบุชื่อผู้ถือ

ข้อ ๔  พันธบัตรนี้กระทรวงการคลังไม่ค้ำประกันต้นเงินและดอกเบี้ย

ข้อ ๕  พันธบัตรนี้สามารถใช้เป็นหลักประกันเงินกู้จากธนาคาร และซื้อขายในตลาดซื้อคืนพันธบัตรของธนาคารได้

ข้อ ๖  พันธบัตรนี้มีมูลค่าที่ออกรวม ๔,๐๐๐ ล้านบาท (สี่พันล้านบาทถ้วน) แบ่งออกเป็นจำนวน ๔,๐๐๐,๐๐๐ หน่วย (สี่ล้านหน่วย) โดยมีมูลค่าหน่วยละ ๑,๐๐๐ บาท (หนึ่งพันบาทถ้วน)

ข้อ ๗  พันธบัตรนี้มีกำหนดไถ่ถอนพันธบัตรเมื่อครบ ๗ ปี นับแต่วันออกจำหน่ายพันธบัตรเป็นการไถ่ถอนครั้งเดียวเต็มตามจำนวนที่ออก และไม่มีการไถ่ถอนก่อนกำหนด

ข้อ ๘  วันออกจำหน่ายพันธบัตรคือวันที่ ๓๐ มกราคม ๒๕๔๐

ข้อ ๙  วันไถ่ถอนพันธบัตรคือวันที่ ๓๐ มกราคม ๒๕๔๗ แต่ถ้าตรงกับวันหยุดทำการของการไฟฟ้าฝ่ายผลิตแห่งประเทศไทย หรือวันหยุดทำการของธนาคารพาณิชย์ก็ให้เลื่อนเป็นวันเปิดทำการถัดไป

ข้อ ๑๐  พันธบัตรนี้มีดอกเบี้ยในอัตราร้อยละ ๘.๙๒๔ ต่อปี คำนวณจากมูลค่าของพันธบัตร โดยเริ่มคำนวณจากวันออกจำหน่ายพันธบัตรถึงวันก่อนวันไถ่ถอนพันธบัตรหนึ่งวัน การคำนวณดอกเบี้ยใช้หลักเกณฑ์หนึ่งปีมี ๓๖๕ วัน และนับตามจำนวนวันที่เกิดขึ้นจริง เศษของหนึ่งสตางค์ให้ปัดทิ้ง

ข้อ ๑๑  การไฟฟ้าฝ่ายผลิตแห่งประเทศไทย จะชำระดอกเบี้ยให้แก่ ผู้มีกรรมสิทธิ์ในพันธบัตรตามกำหนดเวลา ดังนี้

๑๑.๑ ดอกเบี้ยงวดแรกชำระในวันที่ ๓๐ กรกฎาคม ๒๕๔๐

๑๑.๒ ดอกเบี้ยงวดต่อไปชำระทุกๆ ๖ เดือน โดยจะจ่ายในวันที่ ๓๐ มกราคม และวันที่ ๓๐ กรกฎาคม ของทุกปี ตลอดอายุของพันธบัตร

๑๑.๓ ดอกเบี้ยงวดสุดท้ายชำระพร้อมกับต้นเงินของพันธบัตร ณ วันไถ่ถอนพันธบัตร

๑๑.๔ ถ้าวันถึงกำหนดชำระดอกเบี้ยดังที่ระบุใน ๑๑.๑ และ ๑๑.๒ ตรงกับวันหยุดทำการของการไฟฟ้าฝ่ายผลิตแห่งประเทศไทย หรือวันหยุดทำการของธนาคารพาณิชย์ก็ให้เลื่อนไปชำระในวันเปิดทำการถัดไป

ข้อ ๑๒  การโอนกรรมสิทธิ์ หรือการจำนำพันธบัตรนี้ ให้ทำโดยวิธีจดทะเบียนที่ธนาคารแห่งประเทศไทย ซึ่งได้รับแต่งตั้งเป็นนายทะเบียนและตัวแทนการจ่ายเงินตามพันธบัตรนี้ การโอนกรรมสิทธิ์หรือการจำนำพันธบัตรจะกระทำในระหว่างระยะเวลาหนึ่งเดือน ก่อนวันถึงกำหนดชำระดอกเบี้ยตามข้อ ๑๑ หรือในระหว่างระยะเวลาหนึ่งเดือนก่อนวันถึงกำหนดไถ่ถอนตามข้อ ๙ มิได้ เว้นแต่นายทะเบียนจะเห็นสมควร

ข้อ ๑๓  กรรมสิทธิ์ในพันธบัตรนี้ให้ถือตามการจดทะเบียนที่นายทะเบียนเป็นสำคัญ

ข้อ ๑๔  พันธบัตรนี้มิให้ถือว่าฉบับใดสมบูรณ์ เว้นแต่พนักงานการไฟฟ้าฝ่ายผลิตแห่งประเทศไทย ซึ่งผู้ว่าการการไฟฟ้าฝ่ายผลิตแห่งประเทศไทยแต่งตั้งขึ้น โดยประกาศในราชกิจจานุเบกษา ได้ลงลายมือชื่อกำกับในพันธบัตรฉบับนั้นร่วมกับนายทะเบียนพันธบัตรดังกล่าว

ข้อ ๑๕  พันธบัตรนี้ใช้เป็นหลักทรัพย์ค้ำประกันในการประมูลงานกับการไฟฟ้าฝ่ายผลิตแห่งประเทศไทยได้

ข้อ ๑๖  พันธบัตรนี้จำหน่ายให้แก่ผู้ลงทุนและสถาบันการเงินที่มีลักษณะหรือจัดอยู่ในประเภท (ก) ถึง (ด) ตามข้อ ๗ (๓) ของประกาศคณะกรรมการกำกับหลักทรัพย์และตลาดหลักทรัพย์ ที่ กจ. ๑๓/๒๕๓๙ เรื่อง การยื่นและการยกเว้นการยื่นแบบแสดงรายการข้อมูลการเสนอขายหลักทรัพย์ ฉบับลงวันที่ ๑๒ เดือนกันยายน พ.ศ. ๒๕๓๙

ข้อ ๑๗  การไฟฟ้าฝ่ายผลิตแห่งประเทศไทยมอบหมายให้ “ผู้จัดการจัดจำหน่าย” ได้แก่ ธนาคารกสิกรไทย จำกัด (มหาชน) ธนาคารทหารไทย จำกัด (มหาชน) ธนาคารนครหลวงไทย จำกัด (มหาชน) ธนาคารนครธน จำกัด (มหาชน) บริษัทเงินทุนหลักทรัพย์ซิทก้า จำกัด (มหาชน) และ “ผู้ร่วมจัดจำหน่าย” ได้แก่ บริษัทเงินทุนหลักทรัพย์ เจ้าพระยา จำกัด บริษัทเงินทุนหลักทรัพย์ สยามซิตี้ ซินดิเคท จำกัด (มหาชน) บริษัทเงินทุนหลักทรัพย์ ไทยซากุระ จำกัด บริษัทเงินทุนหลักทรัพย์ไทยรุ่งเรืองทรัสต์ จำกัด บริษัเงินทุนหลักทรัพย์ ธนทรัพย์ จำกัด บริษัทเงินทุนหลักทรัพย์ พารา จำกัด (มหาชน) ในฐานะผู้ประกันการจำหน่ายและเป็นผู้จัดการจัดจำหน่ายและรับประกันการจำหน่ายพันธบัตรนี้ เป็นผู้ดำเนินการดังกล่าว

ข้อ ๑๘  การไฟฟ้าฝ่ายผลิตแห่งประเทศไทยมอบหมายให้ ธนาคารแห่งประเทศไทย เป็นนายทะเบียนและตัวแทนการจ่ายเงินตลอดจนจัดการอื่นๆ ที่เป็นจำเป็นในการนี้

ข้อ ๑๙  ธนาคารแห่งประเทศไทย จะจัดส่งใบพันธบัตร เพื่อมอบให้แก่ผู้ถือพันธบัตรภายใน ๔๕ วันนับแต่วันออกพันธบัตร

ประกาศ ณ วันที่ ๓๐ มกราคม พ.ศ. ๒๕๔๐

ปรีชา  จูงวัฒนา

ผู้ว่าการการไฟฟ้าฝ่ายผลิตแห่งประเทศไทย